《老朴行》
清代·施远恩

环山百年树，其名曰沙朴。婆娑烟雨姿，分荫到邻屋。

具兹千霄材，应入工师目。托根不得地，远弃在南服。

绳尺恐难施，拥肿更蜷曲。鸱鸮巢其巅，蝼蚁穴其腹。

生意良已尽，雨露非不渥。未充梁栋选，颇避斧斤斸。

安知终天年，非以不材福。至哉庄生言，宁甘老荒谷。

作者简介：施远恩，字鲁瞻，法名冲晫，仁和人。吴山长生房道士。有《环山房诗钞》。